**Divina Tragedie - Cântul VIII**

*Adrian Erbiceanu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Un Babilon! Aşa păreau s-arate

Încrengăturile de legi-spirală,

De-adunătura vremii guvernate.

Mă tot codeam, cuprins de îndoială,

Văzând trei guri cum aşteptau deschise,

Să mă absoarbă-n foamea abisală.

„Spre STÂNGA să cotesc” - mi se prescrise,

De-acelaşi infailibil Disident,

Când „Ordinul de sus” mi se transmise,

Cu sentimentul că-s promovat Sergent.

Dar cum puteam să-mping drumul cu pieptul,

Când „Pythia” mă lăsase insolvent?!

Ea îmi „vânduse”, sigură, conceptul,

- Legându-mă de el prin jurăminte -

Că DREAPTA e-n prezicere perceptul

De-a merge doar pe drumul dinainte.

Abandonat, zăceam pe-o întrebare

În golul ce-mi cutreiera prin minte,

Când, brusc, o genă, în reanimare,

Se deşteptă-ntr-un şoc imprevizibil,

Ghidându-mă pe calea de salvare:

Pe MIJLOC era drumul plauzibil,

Către acele ‘nalte destinaţii!

Şi, dus parcă de-un gând irezistibil,

- Catalizat de-avânt şi palpitaţii -

Mă şi văzui acolo, pe colină,

Martor unor suspecte tribulaţii.

(Dar, cum abia urcam pe serpentină,

Nu dezlegasem, încă, nici o iotă,

Din percepţiunea asta misogină.)

Plutea-n văzduh o „mână” mafiotă.

"Olympul", tot, părea că se „traduce”

Într-o spoială pur fanariotă.

Ne-nţelegând pe care drum s-apuce,

Gândirea mea zăcea atrofiată

De recea rezemare pe uluce,

Când, din Neunde,-o voce-nzăbălată

Mă prinse, implacabil, în capcană,

Ca fata ce se lasă despuiată:

-„Eşti încurcat în gloata plebeiană!

Prescrisă ţi-e direcţia! Şi clară!

De ce îţi mântui timpul de pomană?!”

-„Maestre!”... Ca o umbră mercenară,

Descinsă dintr-un Parthenon sihastru,

Ceva m-a strâns, să nu mă piardă iară:

-„Sub care stea eşti năruit pilastru?

Că fără noimă mintea-ţi pendulează,

Stârnind furtuni aproape de dezastru!”

-„Maestre, -am zis, ca omul spre amiază -

De când, la sfatul tău, trecui hotarul,

Oracolul mă binecuvântează”.

-„Oracolul?!... Cine-a tocit amnarul,

Stârnind cicloane-n mintea ta de-un gram,

De nu-ţi mai stă pe burtă brăcinarul?!”

-„Maestre -am zis- e fata lui Priam.”

Un râs barbar, din vintre, în cascadă,

Mă învolbură ca frunzele pe ram.

-„Smaranda a voit să mi te vadă

Şi să te-atragă-n vale, la pârleaz,

Unde pe mulţi i-a dus, dintr-o ocheadă,

În mreje prinşi... la greu şi la necaz!

Tu uită de ferchezuita fată

Ce aşterne-n drum marama-i de pricaz!”...

Năuc, un vânt porni pieziş să bată.

Parcă-ntr-o dungă şi la cotitură,

Lovind ca într-un zid de cazemată.

Murmure tâmpe, clocote de ură

Se-ncolăciră metamorfozate

Într-o urgie fără de măsură.

Dintr-un Nimic ajuns Enormitate,

Tot mai viril, mai versatil, mai tare,

Larma se-amplifică-n ferocitate,

Şi prăvălindu-se peste hotare,

Cu detunări şi fulgere livide

Deschise drumul cel fără-ndurare.

Valsând sinistru, umbre vechi, rigide,

Pe el, forţau Edilii să decidă,

În dezbinări şi lupte fratricide,

După legi noi avutul să-l dividă.

-„Ce faceţi oameni buni ?!” – eu, cu sfială

Mă-amestecai cu umbrele-n coridă.

-„Nu te băga! Nu-ţi fierbe nici o oală!”

Şi-aceeaşi mână, încă nevăzută,

Mă trase brusc afară din greşeală.

-„Ăştia se bat pe-o cauză pierdută!

Când s-a decis ca bunul să se-mpartă,

Tot omul şi-a văzut traista umplută;

Cine-a luat, când a ieşit pe poartă,

Azi huzureşte-n bine, fără teamă

Că punga îi va fi cândva deşartă.

Numai că nihilismul se înhamă

În lupte intestine, inutile.

Tu mergi pe calea ta! Calea te cheamă!

Ai înţeles ce ţi s-a zis, copile?!”...

Ca o furtună care se-nteţeşte,

Ca trăsnetul dintre puteri ostile,

Vocea din urmă-n mine scormoneşte,

De parc-ar prevesti deznodământul.

-„Ce vor şi ăştia, ce le mai lipseşte?”

-„Ce-aveau mai bun şi au pierdut: Pământul!”